Allan Niebuhr (KF), 2006-11-07:
Nu mener jeg vi snakker om udleveringsrum, og jeg mener ikke, man kan definere en lastbil som et udleveringsrum med fuldspaltegulv.
Der står jo klart i materialet, at når det handler om størrelsen af udleveringsrum, skal det være sådan, at grisene har den fornødne plads, så de alle sammen kan ligge ned på en gang.
Jeg mener ikke, at en lastbil er et udleveringsrum, men hvis der er nogen, der kan fortælle mig efterfølgende, at det er tilfældet, vil jeg da meget gerne have det defineret.
Men det er ikke sådan, jeg forstår begrebet et udleveringsrum.
Lovforslaget, som det allerede er forklaret ret indgående af de forrige indlægsholdere, indeholder nogle ting, som drejer sig om flere gode tiltag i forbindelse med dyrenes velfærd, og det er selvfølgelig noget, vi støtter op om.
Vi finder det generelt helt relevant, at dyrene altid har adgang til frisk vand, og vi mener ikke, der kan sættes spørgsmålstegn ved, om drægtige søer og gylte skal have adgang til tilstrækkelige mængder af halm og fyldigt foder og foder med højt fiberindhold.
Det synes vi ikke skal stilles til diskussion.
Spørgsmålet om, hvorvidt det er muligt, at fritgående grise skal have adgang til frisk drikkevand døgnet rundt, vil vi godt være med til at drøfte i udvalgsarbejdet, altså om der er forskellige tekniske muligheder for, at det kan lade sig gøre.
Vi mener nemlig ikke, at vi skal gå på kompromis med dyrevelfærden til fordel for landmandens økonomi, men selvfølgelig er det sådan, at hvis der er nogle helt fornuftige begrundelser, der gør, at vi kan se en anden vej ud af det her, er vi villige til det.
Der synes vi, at vi skal lade udvalgsarbejdet vise, om der er andre muligheder.
Også spørgsmålet om ordentlige forhold for dyrene, mens de står i udleveringsrum, er uden for diskussion.
Jeg mener nu heller ikke, at der sættes spørgsmålstegn ved det i det her tilfælde, for de 12 timer er jo, som Venstres ordfører ganske rigtigt sagde før, et absolut maksimum.
Der er jo ingen, der siger, at de skal stå der i 12 timer.
Og jeg går også ud fra, at en landmand med en forsvarlig holdning til sine dyr selvfølgelig ikke vælger at lade dyrene stå i udleveringsrum længere end nødvendigt.
Det er selvfølgelig også for landmandens vedkommende en fordel, at dyrene er så rolige som overhovedet muligt ved udleveringen.
Vi er helt opmærksomme på, at nogle af de nævnte tiltag ikke kan gennemføres uden ikke uvæsentlige omkostninger for landmanden, hvorfor vi under det kommende udvalgsarbejde godt vil drøfte de forskellige områder.
Jeg synes, der er nogle ting, som står lidt uklart i nogle af de udtalelser, der er kommet fra eksperter fra forskellig side, så vi mener, at udvalgsarbejdet i allerhøjeste grad er påkrævet netop i det her tilfælde.
Men lad mig slå fast en gang for alle: Det drejer sig ikke om at gå på kompromis med hensyn til dyrenes velfærd, men lad os prøve at se på det.
Det skulle jo ikke gerne blive sådan, at man fremover ikke ser frilandsgrise og økologisk producerede grise, fordi vi går hen og træffer en måske overdrevet beslutning med hensyn til det med drikkevand.
Det vil vi meget gerne se på.
Men vi støtter forslaget og ser frem til det kommende udvalgsarbejde.